Det skulle være en glædelig festdag i Rebild Bakker med fokus på sammenholdet mellem Danmark og USA. Men markeringen af USA's uafhængighedsdag kommer dagen efter skyderiet i Field's i København, hvor tre mennesker blev dræbt. Derfor bliver arrangementet en smule anderledes. - Vi holder et minuts stilhed i starten til selve rebildfesten, og så vil biskoppen, der traditionelt deltager og afholder bøn, sende tanker til ofrene og deres pårørende, siger Helene Christensen, generalsekretær i Rebildselskabet. I lyset af gårsdagens skyderi var der mandag formiddag en smule usikkerhed omkring, hvorvidt dronningen ville komme. Men det er nu sikkert, at dronningen ankommer til Rebildfesten omkring 14.30 som planlagt for at fejre 110 års jubilæet. Vil afholde fest i respekt Afholdelsen af festen netop dagen efter en så voldsom hændelse har sat tankerne i gang hos arrangørerne. - Det er et paradoks og dilemma, vi er i, siger Helene Christensen. - Det lyder lidt hårdt, men vi har det sådan, at 'livet går jo videre', og vi kan stadigvæk afholde arrangementet i respekt for det, der er sket og tænke på ofrene, fortsætter hun og understreger: - Det handler jo om at stå sammen og vise, at sådan en gal mand ikke skal have lov til at ødelægge noget glædeligt.

Opsummering:
Den store dansk-amerikanske fest i Rebild Bakker sker i skyggen af skudangrebet på Amager søndag eftermiddag. Der sendes bønner til skudofrene og afholdes et minuts stilhed.